ત્રણ વર્ષ પહેલા ધીરજ, ધ્વની અને આકાશે સાથે મળીને કંપની શરુ કરેલી. શરૂઆતના એક વર્ષમાં કંપની લોસમાં જતાં ધ્વની અને આકાશે સાથે મળીને અલગ નવી કંપની શરુ કરી. ધીરજને પણ ચાલુ કંપની વેચીને નવી કંપનીમાં જોડાવા ખૂબ ફોર્સ કર્યું પણ ધીરજ “હું મારું પ્રથમ બાળક વેંચવા તૈયાર નથી.” કહીને એકલો કંપની ચલાવતો રહ્યો. જેની અસર ધીરજ અને ધ્વનિના પ્રેમસંબંધ ઉપર પણ પડી, એજ અસરનો ફાયદો ઉપાડીને આકાશે ધ્વની સાથે લગ્ન કરી લીધાં. આકાશ અને ધ્વનીની નવી કંપની ખૂબજ સારું પ્રોફિટ કરી રહી હતી, બંને ખૂબજ ખુશ હતાં. ધ્વનીને લાગ્યું હતું કે હવે બધુ જ વેલસેટ છે. પણ આકાશે પોતાના ભાઈઓને પાર્ટનર તરીકે એડ કરીને ધ્વનિની પીઠ પાછળ બધુંજ પોતાના નામે કરી લીધું અને ધ્વનીને ઘર સંભાળવાનું કહી દીધું. કંપનીને ટોચ પર લઇ જવાવાળી ધ્વનિનું કંપનીમાં ક્યાંય નામ ન રહ્યું. ધ્વનીએ એ બધું પણ સહન કર્યું, પણ એક દિવસ ઘરે આકાશને એના ભાઈઓ સાથે ડ્રીંક લેતી વખતે વાતો કરતાં સાંભળ્યું કે “ધ્વની સાથે લગ્ન કરવા એ એક જાતનું બિઝનેસ પ્લાન જ હતું. લગ્ન માટે તો એના કરતા પણ ઘણી સારી મળી જાત.” સાથે સાથે જૂના અફેર્સ અને એજ બધા સાથેના અત્યારના સંબંધોનું આકાશ નશામાં બબડતો રહ્યો અને ધ્વની આઘાત સાથે સાંભળતી રહી.